Stattholderen fikk melding om det nye toget 8. september. Da det ble meldt at bøndene var på vei over Krokskogen om kvelden 13. september, ble borgerkorpset mobilisert, og patruljer sendt ut på veiene som sist. Da man neste morgen fikk melding om at bøndene hadde nektet å vende hjem, fikk slottsfogd Marcus S. Lyng kommandoen over 160 soldater og 2 kanoner. Natt til 15. september omringet han bondeflokkene omkring Bærums Verk, Jonsrud i Lommedalen og på Krokskogen. 300 bønder ble arrestert.